O činnosti Pastoračného centra Rómov v Čičave (PCR)

***Čo nie je možné ľuďom, je možné Bohu!***

Úvod

Pastoračné centrum Rómov bolo zriadené v roku 2005 prešovským arcibiskupom ThDr. Jánom Babjakom, SJ. Jeho činnosť zastrešuje **občianske združenie Horúci tím**.

Víziou je: „Rastúci tím ľudí, ktorí budú vplývať a pracovať na tom, aby evanjelium a jeho zásady prenikli do rómskych komunít.“

Začínali sme s dvoma malými skupinkami – spolu cca. 15 mužov a chlapcov a na stretávanie nám na osade v Hlinnom stačila prerobená garáž. Naše aktivity sa postupne rozšírili na osady v Čičave, Hlinnom, Soli, Bystrom, Čaklove, Zámutove, Jastrabí n/T.

Základ tvoria pravidelné stretávania rôznych **formačných skupiniek priamo na rómskych osadách.**

Od roku 2006 sme začali s **formačnou školou pre rómskych dobrovoľníkov**, formou víkendových stretnutí v PCR. **Jedným z našich hlavných zámerov** a tiež zámerom týchto škôl je vyformovať  lídrov z radov Rómov, ktorí budú vo svojich komunitách spolupracovať a pracovať na rozvoji duchovného, kultúrneho i spoločenského života.

Aktivity priamo v PCR sú popri aktivitách pre obyvateľov Čičavy, ktoré bežia i počas týždňa, tiež pobytové.

**Myšlienka vytvorenia centra je taká, aby mladí, či dospelí mohli vyjsť z prostredia osady a stráviť čas v inom, podnetnom a formačnom prostredí.** Čas ukázal, že táto stratégia má významný a nepopierateľný vplyv.

Na základe úspešnej formácie potom, najmä v letných mesiacoch, realizujeme evanjelizačné aktivity v rómskych osadách. Teda ďalšou stratégiou je pomôcť Rómom zakúsiť že je „blaženejšie dávať ako prijímať.“ A myslím, že sa to u mnohých stáva súčasťou života.

Pri práci s mládežou využívame skautskú formáciu. Náš zbor je 133. zbor Čičva Čičava v rámci Slovenského skautingu.

V  januári 2012 zriadil prešovský arcibiskup ThDr. Ján Babjak, SJ, účelové zariadenie cirkvi registrované na Ministrstve kultúry SR s názvom: „Gréckokatolícke formačné centrum pre Rómov v Čičave“ (GFC pre Rómov - skratka). Vystupujeme teda už aj ako samostatná cirkevné organizácia v rámci Gréckokatolíckeho arcibiskupstva Prešov.

Čo je nemožné ľuďom, je možné Bohu. Boh nerobí rozdiely a v každom národe hľadá tých, ktorí uveria, nechajú sa premeniť, naučia sa kráčať úzkou cestou a prinášajú dobré ovocie vo svojich životoch.

**AKTIVITY**

 **BOHOSLUŽBY -** Spoločnými podujatiami pre deti, mladých i dospelých sú aj pravidelné nedeľné bohoslužby. Od roku 2010 mávame **bohoslužby pravidelne v Soli a v Hlinnom a v Čičave**. Zúčastňuje sa ich priemerne 200 ľudí a trvajú približne 3 hodiny.

**PRAVIDELNÉ FORMAČNÉ STRETNUTIA DOSPELÍ -** Stretávame sa na každotýždenných formačných stretnutiach – skupinkách, ktorých je v rámci našej služby približne 20 v obciach Čičava, Soľ, Hlinné, Jastrabie n/T. Môžeme byť svedkami zmien životných postojov mnohých dospelých, ktorí nachádzajú zmysel života a poznávajú svoju hodnotu. Pracujú na sebe a prinášajú zmenu i do svojich rodín a osád.

**PRAVIDELNÉ FORMAČNÉ STRETNUTIA DETI A MLÁDEŽ –** Od septembra 2010 je naša činnosť s mládežou zastrešená aj Súkromným centrom voľného času a do budúcnosti plánujeme pre rómske deti zriadiť internátnu školu pre II. stupeň ZŠ. Krúžky, v ktorých sú organizovaní mladí a deti sú rôznorodé a je ich spolu cca. 35. Pracujú v Čičave, Hlinnom, Soli, Čaklove, Zámutove a Bystrom.

**FORMAČNÉ ŠKOLY PRE MLADÝCH A DOSPELÝCH –** Je to najmä dobrovoľnícka škola pre chlapcov, dobrovoľnícka škola pre dievčatá, formačná škola pre dospelých. Okrem pravidelných aktivít, do ktorých sú účastníci škôl zapojení, sa raz mesačne stretávajú na špecializovaných školeniach, ktoré majú charakter pobytového podujatia, alebo poldňového školenia. Dnes sa niektorí z nich aktívne podieľajú na službe centra. Niektoré aktivity už realizujú samostatne.

**BUDOVA PASTORAČNÉHO CENTRA –** V decembri 2011 sme ukončili práce na prístavbe, ktorá slúži komunite ako Pastoračné centrum a zároveň centrum voľného času. Túto budovu sme postavili a ukončili najmä vďaka pomoci RENOVABIS.

V súčasnosti vzniká nová potreba. V Soli realizujeme aktivity v jednom rodinnom dome v rómskej osade. Preto sme pripravili projekt stavby pastoračného centra v Soli.

**FESTROM -** Najväčším podujatím, ktoré každoročne organizujeme v Čičave, je rómsky gospelový festival FESTROM. Pravidelne naň prichádza okolo 800 – 1000 divákov. Poskytuje priestor pre prezentáciu najmä kvalitnej modernej rómskej tvorby a je tiež priestorom pre zjednotenie sa v modlitbe za Rómov. Podujatie pravidelne sprevádza dvojdňová konferencia určená pre ľudí, ktorí slúžia v rómskych komunitách alebo sa na túto službu pripravujú.

 **UMELECKÉ KLUBY -** Chlapci, ktorí prešli formáciou tvoria základ kapely F6 (**www.kapelaf6.sk**), ktorá v súčasnosti ako jediná rómska kapela, v rámci svojho žánru, účinkuje na celoslovenských podujatiach. Okrem nej v rámci nášho centra pôsobia ďalšie 4 kapely. Máme aj provizórne nahrávacie štúdio, kde sme v lete 2011 nahrali 3 CD . Momentálne pripravujeme ďalšie.

Okrem hudobného žánru, rozvíjame i **divadlo. DIK** (vzniklo v roku 2007) je skupina mladých ľudí, ktorí v roku 2010 vytvorili a nacvičili muzikál s tematikou rómskej svadby s názvom „Džaha Tuha“. Niektorí z nich sú zapojení v programe „Divé maky“ a účinkujú na rôznych podujatiach. Okrem toho sa rozvíja ďalšie divadelné zoskupenie NNN.

**CHRÁNENÁ DIELŇA -**  V decembri 2011 sme zriadili v priestoroch centra chránenú dielňu, kde zamestnávame 4 ľudí. Venujú sa umeleckému rezbárstvu. Je vzácne sledovať, ako sa ľudia rozvíjajú, keď tvoria nové veci.

**INÉ AKTIVITY** - Okrem toho sa mladí hudobníci i divadelníci starajú o mladší dorast. Mladí Rómovia, účastníci formačných škôl, realizujú raz do mesiaca otvorené stretnutie „Mladí mladým“, ktoré je ich samostatnou aktivitou i programovo i realizačne. Samostatne realizovali dokonca ples.

**Projekty, pri ktorých potrebujeme a očakávame pomoc:**

**Výstavba budovy Pastoračného centra v Soli** (multifunkčné zariadenie so sálou, kanceláriou a klubovňou, soc. zariadeniami, a bytom)

Príprava projektová (možno i legislatívna) pre **zriadenie II. stupňa ZŠ internátneho typu**

Rozšírenie našej služby v **Bardejovskom okrese – zriadenie centra**

**Rozšírenie chránenej dielne** – výstavba výrobných a skladových priestorov

Realizácia **chovateľsko – hospodárskej stanice** (na pozemkoch o.z. Horúci tím)

Momentálne sú v centre zamestnaní 2 kňazi, 2 pedagógovia, účtovníčka, 3 rezbári.

**Mnohé aktivity realizujú už samotní Rómovia**. Tí Rómovia, ktorých sme formovali niekoľko rokov (min. 4 roky). Momentálne je to 5 ľudí. Týchto ľudí financujeme, keďže chceme, aby túto službu robili dlhodobo a pravidelne. Odmeňujeme ich sumou od 150€ do 250€ na mesiac + cestovné (30-50€). (Týchto ľudí nie je možné zamestnať v takejto službe prostredníctvom EU projektov kvôli nedostatočnému formálnemu vzdelaniu.) Aby sme tieto náklady pokryli, potrebujeme cca. 1000€ mesačne. Samotní Rómovia, ktorých vedieme, prispievajú pravidelnými mesačnými príspevkami. Spolu nazbierame cca. 700€. Zvyšok získavame z iných zdrojov.

**Kontakt:** Martin Mekel, riaditeľ Gréckokatolíckeho formačného centra pre Rómov v Čičave,

 Čičava 74, 09301 Vranov n/T., Slovensko,

 martin.mekel@gmail.com

 +421915951081

<http://www.mojakomunita.sk/web/pcr-cicava>

[www.kapelaf6.sk](http://www.kapelaf6.sk)

[www.romaart.sk](http://www.romaart.sk)